Norwegian Defence League må utsette demonstrasjon

Politiet skal ha sagt nei til en planlagt demonstrasjon i Stavanger 26. mai, og antiislamistbevegelsen må utsette til 23. juni

Publisert: Publisert: 15. mai 2012

Fra en islamkritisk markering som Sian holdt i Stavanger i fjor. Nå må en lignende markering som var planlagt 26. mai utsettes. Foto: Lars Idar Waage

Line Noer Borrevik

Arvid Berentsen

Janne Håland Journalist

Denne artikkelen er over åtte år gammel

Ifølge Norwegian Defence League (NDL) sitt nettsted skydles dette at politiet ikke har kapasitet til å håndtere demonstrasjonen, fordi etaten skal ha blitt «tatt på senga av den massive oppslutningen til motdemoen».

NDL sier på sitt eget nettsted at demonstrasjonen handler om demokrati og ytringsfrihet — og ytrer misnøye over at politiet ikke klarer å skaffe nok tjenestemenn til å dekke arrangementet.

-Den norske stat v/politiet anser en fotballkamp mellom Norge og England i Oslo som mye viktigere enn å beskytte oss mot stein- og flaskekastende pakk, og klarer ikke å skaffe nok mannskaper til å beskytte oss mot bermen, skriver NDL i pressemeldingen på nettstedet sitt.

Organisasjonen opplyser at politiet har gitt grønt lys for en demonstrasjon i Stavanger lørdag 23.juni, forutsatt at det ikke skjer ulovlige aksjoner lørdag 26.mai fra NDLs side.

— Det bekreftes herved at demonstrasjon kan gjennomføres lørdag 23. juni, forutsatt at det ikke skjer ulovlige aksjoner lørdag 26. mai. fra NDL (eller andre Defence League, eksempelvis EDL, DDL). Avtalen med Kjønli er at han leverer søknad i morgen, onsdag 16. mai, sier politioverbetjent Bjørn Vidar Bollestad i Rogaland politidistrikt ifølge NDLs nettsted.

149 personer hadde meldt seg på aksjonen 26.mai på Facebook.

Ifølge det antirasistiske nettstedet vepsen.org er det i forbindelse med at Stortinget mandag 21. mai endrer Grunnloven slik at man myker opp statskirkeordningen at flere islamfiendtlige grupperinger har ønsket å demonstrere uken etter.

Grupperingene mener, ifølge vepsen.org, at man grunnlovsfester å sidestille islam med kristendommen. Ikke bare de to islamfiendtlige gruppene Norwegian Defence League og Stopp Islamiseringen av Norge har varslet demonstrasjoner. Også det vepsen.org karakteriserer som kristenfundamentalister har oppfordret til protester og sammenlignet grunnlovsendringene med 9. april 1940. Også fra utlandet har enkelte høyreekstremister varslet sitt nærvær, og den svenske ekstremisten Isak Nygren Twitret i går at han skulle tale på vegne av Swedish Defence League under demonstrasjonen.

Det har også blitt varslet motdemonstrasjoner lokalt, og flere organisasjoner i Oslo har meldt at de vil sette opp buss for å demonstrere mot høyreekstremistene.